زەکاتی_سەرفیترە
(زكاة الفطر)
چۆن ڕۆژووەکەت لە کەموکوڕی و خەوش پاک دەکەیتەوە؟
چۆن خۆشی دەخەیتە دڵی هەژاران و کەم‌دەرامەتانەوە بۆ ئەوەی ئەوانیش وەک تۆ بە جەژن دڵخۆش بن؟
سەرنجی ئەم فەرموودەیە بدە:
لە ئیبن عەبباسەوە (خوای لێ ڕازی بێت) هاتووە و دەڵێت :
«پێغەمبەری خوا (درود و سەلامی خوای لەسەر بێت) زەکاتی سەرفیترەی فەرز کردووە بۆ ئەوەی ببێتە پاککەرەوەی ڕۆژووان لە قسەی بێهوودە و نەشیاو، وە ببێتە خۆراکیش بۆ کەم‌دەرامەتان».
 زەکاتی سەرفیترە واجبە لەسەر هەموو موسڵمانێک کە لە جیاتی خۆی و ئەو کەسانەش دەری بکات کە بژێوییان لەئەستۆیەتی؛ وەک خێزان و منداڵەکانی، بە مەرجێک خاوەنی ماڵێک بێت کە زیاد بێت لە تێچووی خۆراک و بژێوی خۆی و خێزانەکەی بۆ ئەو ڕۆژە.
بۆیە مەرج نییە بڕە پارەیەکی دیاریکراو (نیصاب)ی هەبێت.
 بڕی واجب بۆ هەر کەسێک بریتییە لە یەک (صاع) لەو دانەوێڵە و خواردنانەی کە خەڵکی دەیخۆن و پێی دەژین، وەک خورما، برنج و نیسک.
لە ئیبن عومەرەوە (خوایان لێ ڕازی بێت) دەگێڕێتەوە کە:
«پێغەمبەری خوا (درود و سەلامی خوای لەسەر بێت) زەکاتی سەرفیترەی فەرز کردووە بە بڕی یەک صاع لە خورما یان یەک صاع لە جۆ، لەسەر كۆیلە و کەسی ئازاد، نێر و مێ، بچووک و گەورەی موسڵمانان».
وە فەرمانی کردووە پێش ئەوەی خەڵکی بڕۆن بۆ نوێژی جەژن بدرێت.
کاتی واجببوونی، بە ئاوابوونی خۆری کۆتا ڕۆژی ڕەمەزان دەست پێدەکات.
باشترین کاتیش بۆ دەرکردنی پێش نوێژی جەژنە.
وە ئاساییە ئەگەر ڕۆژێک یان دوو ڕۆژ پێش جەژنیش دەریبکات (واتە لە شەوی بیست و هەشتەمەوە)، چونکە مانگەکە ڕەنگە ٢٩ یان ٣٠ ڕۆژ بێت.
[bookmark: _GoBack]دروست نییە دوا بخرێت بۆ دوای نوێژی جەژن؛ هەر کەسێکیش تا تێپەڕبوونی ڕۆژی جەژن دەری نەکات، ئەوا تاوانبار دەبێت مەگەر پاساوێکی شەرعی (عوزر)ی هەبێت، وە لەسەریەتی کە هەر قەزایشی بکاتەوە.
بۆیە بە دەروونێکی ئاسوودە و بە مەبەستی بەدەستهێنانی پاداشتی خوای گەورە، پەلە بکە لە جێبەجێکردنی.
